Diari Oficial de la Generalitat Valenciana


Sumari del DOGV 7793, del 30-05-2016 (2016/3400)

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/15-AIA Alfarrasí.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7793

Data del DOGV
:   30-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3400


Data del document
:   06-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/15-AIA Alfarrasí. [2016/3400]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, pel qual s'estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 149/15-AIA Alfarrasí.  
  
«Declaració d'impacte ambiental  
Expedient: 149-2015-AIA.  
Títol: explotació avícola d'engreix.  
Promotor: Dolores Alabort Cuquerella.  
Òrgan substantiu: Ajuntament d'Alfarrasí.  
Localització: parcel·les 46 i 47 del polígon 3 d'Alfarrasí (València).  
  
  
Descripció del projecte  
El projecte preveu la instal·lació d'una explotació avícola d'engreix amb una capacitat de 38.000 pollastres d'engreix per a la qual cosa es construirà una nau de 141 x 15 metres i dos magatzems annexos de 5 x 3 metres.  
Es construirà un femer de 10 x 5 m formigó impermeable que permeta una adequada gestió del fem en el cas de no poder ser retirat directament de la nau en el moment de la neteja. Aquest femer permetrà emmagatzemar la producció de fem durant tres mesos d'acord amb el codi valencià de bones pràctiques agràries i tindrà solera de formigó armat de 15 cm de grossària, rastell perimetral i pendent cap al depòsit d'arreplega de lixiviats, així com coberta flexible per a evitar l'entrada de l'aigua de pluja.  
Al voltant de la nau es disposaran voreres perimetrals que evitaran l'entrada d'aigües pluvials en la nau i evitaran que es formen tolls.  
  
L'activitat consistirà en l'engreix dels animals des dels 50 gr fins a aconseguir un pes de 2,100 kg. El cicle d'engreix dura uns 50 dies.  
  
Els animals es criaran sobre jaç. L'excés d'humitat es combatrà per mitjà d'una adequada calefacció i renovació d'aire per a la qual cosa es disposarà dels consegüents equips de calefacció i ventilació.  
  
Al final del cicle productiu els animals són retirats de les naus, moment en què es realitza la retirada i venda del fem així com la desinfecció i neteja de les instal·lacions. El buit sanitari serà d'uns deu dies. El nombre de criances a l'any serà de 5,5 a 6.  
Es preveu el consum de 4.040 m³ a l'any d'aigua procedent de la xarxa municipal. La nau no generarà aigües residuals.  
Es disposarà de contenidor homologat per al depòsit d'animals morts abans de la seua retirada per empresa autoritzada. Els residus perillosos s'emmagatzemaran degudament identificats i seran gestionats a través d'empresa autoritzada.  
  
Tramitació administrativa  
El 30 de desembre de 2015 té entrada en el Servei d'Avaluació d'Impacte Ambiental expedient procedent de l'Ajuntament d'Alfarrasí.  
  
L'expedient conté:  
- Informe favorable des del punt de vista agropecuari de la direcció territorial de l'antiga Conselleria de Presidència, Agricultura, Pesca, Alimentació i Aigua, d'acord amb el que estableix la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge.  
  
- Informe favorable de compatibilitat urbanística de 25 de juny de 2015, de l'Ajuntament d'Alfarrasí.  
- Certificat d'informació pública. La informació pública es va produir per mitjà d'inserció d'anunci en el tauler d'edictes de l'ajuntament, en la pàgina web i en el Butlletí Oficial de la Província de València de 22 de setembre de 2015 per un període de 30 dies hàbils.  
Durant el període d'informació pública no es van produir al·legacions.  
L'expedient conté:  
- Còpia d'autorització de prospecció arqueològica emés l'1 d'abril de 2015 per la Direcció Territorial d'Educació, Cultura i Esport.  
  
- Justificació de subministrament d'aigua potable.  
  
Afeccions legals  
La ubicació de l'explotació no presenta afecció a figures de rellevància ambiental. L'explotació s'ubicarà en sòl no urbanitzable comú.  
  
  
Consideracions ambientals  
Es destaca de l'estudi d'impacte ambiental els aspectes següents:  
La parcel·la on s'ubicarà la nau està dedicada a cultius agrícoles. El més destacable del territori és la presència de llits d'aigua que no seran afectats per l'explotació i la ubicació de l'explotació estarà una distància major a 1 km del nucli urbà d'Alfarrasí.  
1. Identificació i valoració d'impactes.  
Durant la construcció no caldrà realitzar anivellacions del terreny per tractar-se d'un terreny pla. Durant la fase d'obres, únicament caldrà excavar les rases de fonamentació. La terra extreta es repartirà per la parcel·la i la sobrant s'instal·larà a manera de talús en els límits de la parcel·la per a realitzar una plantació vegetal que evite dispersió d'olors i permeta integrar la construcció en el paisatge.  
  
En aquesta fase es produiran residus d'obra que seran portats a un abocador autoritzat.  
En la fase de funcionament els impactes més importants es produiran pel trànsit de vehicles (transport de pinso, transport d'animals) si bé pel fet que aquest trànsit no es produirà de manera habitual, els impactes causats no es consideren rellevants.  
D'altra banda, el funcionament de l'explotació generarà residus de tipus sanitari i animals morts que hauran de ser retirats per empreses gestores amb què se subscriurà el corresponent contracte.  
En la fase d'abandó es procedirà bé a la reutilització de les edificacions bé a la seua demolició i restauració del terreny afectat.  
Quant als efectes ambientals de l'actuació es destaquen els següents:  
  
- Fase d'obres: les accions que poden produir impactes són el desbrossament del terreny, l'augment del nivell de sorolls derivat de la construcció de les edificacions i la possible generació de residus de construcció.  
- Fase de funcionament: en la fase de funcionament la producció d'olors derivades de la presència de CH4, NH3 i SH2 i la possibilitat de contaminació de sòl i aigües així com el soroll procedent del trànsit de camions es consideren els efectes més significatius.  
A més de l'emissió d'olors, el CH4 contribueix a aquest efecte hivernacle.  
2. Programa de vigilància ambiental.  
L'objectiu del programa de vigilància ambiental és detectar les desviacions ocorregudes sobre les previsions de l'estudi d'impacte ambiental.  
La responsable del compliment del programa serà la propietària de l'explotació. Es proposen els controls següents:  
- Fase de construcció: control de la correcta gestió dels residus de construcció i dels abocaments de maquinària en el cas que es produïsquen. Es prohibirà la realització de canvis d'olis en la parcel·la.  
  
- Fase de funcionament: control de les característiques sanitàries de l'aigua, control de la vegetació emprada per a integrar paisatgísticament la granja. A la finalització de cada període de cria es revisarà la possible presència de fugues de lixiviats.  
  
  
Consideracions de l'òrgan ambiental:  
Es realitzen les observacions següents:  
- Ús sostenible de l'aigua: encara que en la documentació aportada es justifica que es disposa d'aigua, l'òrgan que s'encarrega del subministrament del recurs haurà d'expedir un informe en què s'indique si hi ha disponibilitat suficient de cabals per a abastir la granja sense posar en perill altres usos existents.  
- Afecció al patrimoni cultural valencià: encara que en principi no s'esperen impactes, haurà d'obtindre's, amb caràcter previ a l'obtenció de la llicència ambiental, l'informe regulat en l'article 11 de la Llei 4/1998, del Patrimoni Cultural Valencià.  
- Integració paisatgística: des del punt de vista ambiental, la granja haurà de quedar integrada en l'entorn per mitjà de l'adaptació dels colors d'aquesta a l'ambient en què s'ubicarà i fomentar la vegetació en la contornada dels depòsits de pinso o aigua que són els elements que causen més impacte. La vegetació a emprar serà aquella que actualment existisca en l'entorn augmentant-ne la densitat i, en cas necessari, alçària.  
Atés que hi ha retalls de vegetació forestal en algunes zones de l'entorn, es podran emprar exemplars de Pinus halepensis per a la integració paisatgística de la granja.  
En el cas que la posada en pràctica d'aquest apartat supose algun risc sanitari, haurà de comunicar-ho al Servei d'Avaluació d'Impacte Ambiental, òrgan que atorga la llicència ambiental.  
- Relatiu al canvi climàtic i a fi de fomentar l'ús de pràctiques ambientals adequades, la redactora de l'estudi d'impacte ambiental haurà d'instruir la propietària de la granja en bones pràctiques ambientals segons la «Guia de bones pràctiques ambientals per al sector d'explotacions intensives d'aus a la Comunitat Valenciana», editat pel centre de tecnologies netes.  
La propietària de la granja haurà, per mitjà d'un escrit, de confirmar que ha sigut instruïda en aquestes pràctiques i presentarà un escrit a l'òrgan substantiu on enumere les bones pràctiques que adoptarà en la seua explotació.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'Avaluació Ambiental i annex I.h del Decret 162/1990.  
  
2. En l'expedient s'han observat els tràmits previstos en la Llei 21/2013, d'Avaluació Ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
  
Per tot això, es resol:  
  
Resolució  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'explotació avícola d'engreix, en les parcel·les 46 i 47 del polígon 2 d'Alfarrasí (València), sempre que s'hi desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Cal complir el que exposa l'apartat «Consideracions de l'òrgan ambiental» d'aquesta resolució quant a ús sostenible de l'aigua, afecció al patrimoni cultural, integració paisatgística, canvi climàtic i formació ambiental.  
2. En cas de cessament de l'activitat i reutilització de les instal·lacions per a altres fins, s'hauran de desmantellar els depòsits de pinso i retirar-los de la parcel·la, i s'ha de gestionar d'acord amb la legislació que en el seu moment s'aplique.  
3. S'ha d'evitar la retirada del fem tant de la nau com del femer en dies de vent fort.  
Segon  
La declaració d'impacte ambiental no serà objecte de cap recurs sense perjuí dels que, si és el cas, siguen procedents en via administrativa i judicial davant de l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 29 de març de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de maig de 2016.- El director general de Medi Natural i d'Avaluació Ambiental: Antoni Marzo i Pastor.